《夏夜同袁德延骑出宿村家》
明代·高叔嗣

景落息炎氛，轻策稍相试。
微风送林木，皓月临平地。
路远忘前期，情惬随所至。
田父止我宿，茅屋劝客醉。
起步叩天空，仰对明星次。
一贪鸡黍筵，三叹前贤意。
轩冕愁束缚，江海伤憔悴。
且愿为老农，敢谓辞高位。
明发返故墟，努力看身事。

作者简介：（1502—1538）明河南祥符人，字子业。号苏门山人。嘉靖二年进士。授工部主事，改吏部。历稽勋郎中。出为山西左参政，断疑狱，人称为神。迁湖广按察使。卒官。少受知李梦阳，与马理、王道切磋文艺。有《苏门集》。